《酬裴员外以诗代书》
唐代·高适

少时方浩荡，遇物犹尘埃。脱略身外事，交游天下才。

单车入燕赵，独立心悠哉。宁知戎马间，忽展平生怀。

且欣清论高，岂顾夕阳颓。题诗碣石馆，纵酒燕王台。

北望沙漠垂，漫天雪皑皑。临边无策略，览古空裴回。

乐毅吾所怜，拔齐翻见猜。荆卿吾所悲，适秦不复回。

然诺多死地，公忠成祸胎。与君从此辞，每恐流年催。

如何俱老大，始复忘形骸。兄弟真二陆，声名连八裴。

乙未将星变，贼臣候天灾。胡骑犯龙山，乘舆经马嵬。

千官无倚著，万姓徒悲哀。诛吕鬼神动，安刘天地开。

奔波走风尘，倏忽值云雷。拥旄出淮甸，入幕征楚材。

誓当剪鲸鲵，永以竭驽骀。小人胡不仁，谗我成死灰。

赖得日月明，照耀无不该。留司洛阳宫，詹府唯蒿莱。

是时扫氛祲，尚未歼渠魁。背河列长围，师老将亦乖。

归军剧风火，散卒争椎埋。一夕瀍洛空，生灵悲曝腮。

衣冠投草莽，予欲驰江淮。登顿宛叶下，栖遑襄邓隈。

城池何萧条，邑屋更崩摧。纵横荆棘丛，但见瓦砾堆。

行人无血色，战骨多青苔。遂除彭门守，因得朝玉阶。

激昂仰鹓鹭，献替欣盐梅。驱传及远蕃，忧思郁难排。

罢人纷争讼，赋税如山崖。所思在畿甸，曾是鲁宓侪。

自从拜郎官，列宿焕天街。那能访遐僻，还复寄琼瑰。

金玉本高价，埙篪终易谐。朗咏临清秋，凉风下庭槐。

何意寇盗间，独称名义偕。辛酸陈侯诔，叹息季鹰杯。

白日屡分手，青春不再来。卧看中散论，愁忆太常斋。

酬赠徒为尔，长歌还自咍。

作者简介：高适（704—765年），字达夫，一字仲武，渤海蓨（今河北景县）人，后迁居宋州宋城（今河南商丘睢阳）。安东都护高侃之孙，唐代大臣、诗人。曾任刑部侍郎、散骑常侍，封渤海县侯，世称高常侍。于永泰元年正月病逝，卒赠礼部尚书，谥号忠。作为著名边塞诗人，高适与岑参并称“高岑”，与岑参、王昌龄、王之涣合称“边塞四诗人”。其诗笔力雄健，气势奔放，洋溢着盛唐时期所特有的奋发进取、蓬勃向上的时代精神。有文集二十卷。